Il-grupp ta' kontra l-vaċċin, Freedom Movement Malta, appella lill-Gvern biex ma jibqax ibeżża' lin-nies bil-vaċċin, ineħħi r-restrizzjonijiet kollha ta' kontra l-Covid-19, u biex iwaqqaf il-programm ta' vaċċinazzjoni f'Malta. Fi stqarrija, dan il-grupp qal li d-deċiżjoni li jitnaqqsu r-restrizzjonijiet ma kienet xejn għajr logħba politika, bl-għan li tiġġustifika "dittatorjat u l-imġiba kriminali". "Sakemm issir ġustizzja u tirrenja d-demokrazija, aħna se nkomplu nipprotestaw", il-grupp wissa fl-istqarrija tiegħu. Filwaqt li fl-istqarrija ġie nnotat li Freedom Movement Malta qatt ma qal li l-Covid-19 ma jeżistix, dan il-grupp saħaq li inqas nies qegħdin jibżgħu mill-pandemija. Il-grupp qal ukoll li l-varjanti tal-Covid-19 inħolqu minħabba l-vaċċini li ngħataw lin-nies. B'referenza għall-perjodu ta' kwarantina u ċ-ċertifikat tal-vaċċin, il-moviment ta' kontra l-vaċċin qal li qiegħed jitlob biex il-Gvern iwaqqaf dawn is-sistemi, biex ma jisfurzax iktar nies jieħdu l-vaċċin, u biex ma jibqax ibeżża' lin-nies. Freedom Movement Malta appella wkoll lill-Pulizija jinvestigaw lill-awtoritajiet tas-saħħa f'Malta. "Se nkomplu ninsistu biex dawk kollha responsabbli għall-għoti tal-vaċċin, jiġu investigati", il-grupp saħaq. Freedom Movement Malta talbet ukoll lill-Financial Intelligence Analysis Unit biex tinvestiga l-assi ta' dawk li skont il-grupp huma responsabbli.